Document ID: 32003R1059

Euroopa parlamendi ja nõukogu määrus (EÜ) nr 1059/2003,
26. mai 2003,
millega kehtestatakse ühine statistiliste territoriaalüksuste liigitus (NUTS)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 285,
võttes arvesse komisjoni ettepanekut, [1]
võttes arvesse Euroopa majandus- ja sotsiaalkomitee arvamust, [2],
võttes arvesse regioonide komitee arvamust [3]
toimides asutamislepingu artiklis 251 sätestatud menetluse kohaselt [4]
ning arvestades järgmist:
(1) Statistika kasutajad väljendavad üha enam vajadust ühtlustamise järele, et saada võrreldavaid andmeid kogu Euroopa Liidu kohta. Siseturu toimimiseks on vaja siseriiklike ja ühenduse statistiliste andmete kogumise, edastamise ja avalikustamise suhtes kohaldatavaid statistikanorme, et kõikidele ühtsel turul osalejatele oleks võimalik anda võrreldavaid statistilisi andmeid. Sellega seoses on liigitused võrreldava statistika kogumise, koostamise ja levitamise seisukohast tähtis vahend.
(2) Piirkondlik statistika on Euroopa statistikasüsteemi nurgakivi. Piirkondlikku statistikat kasutatakse mitmesuguseks otstarbeks. Aastaid on Euroopa piirkondlikku statistikat kogutud, koostatud ja levitatud ühise piirkondliku liigituse põhjal, mille nimeks on "statistiliste territoriaalüksuste nomenklatuur" (edaspidi "NUTS"). Nüüd on asjakohane kehtestada sellele piirkondlikule liigitusele õiguslik raamistik ja selged eeskirjad selle liigituse edasiseks muutmiseks. NUTS ei tohiks välistada muude alajaotuste ja liigituste kasutamist.
(3) Seega tuleks kõikides komisjonile edastatavates liikmesriikide statistilistes andmetes, mis on jaotatud territoriaalüksuste järgi, kasutada võimalust mööda NUTSi.
(4) Analüüsimisel ja levitamisel peaks komisjon võimalust mööda kasutama NUTSi kogu statistika puhul, mis on liigitatud territoriaalüksuste järgi.
(5) Piirkondliku statistika jaoks on vaja eri tasandeid, sõltuvalt selle statistika kasutusotstarbest riigi ja Euroopa tasandil. Euroopa piirkondlikus NUTSi kohases liigituses on asjakohane kasutada vähemalt kolme jaotustasandit. Liikmesriigid võivad kasutada täiendavaid NUTSi kohaseid jaotustasandeid, kui nad peavad seda vajalikuks.
(6) NUTSi õigeks rakendamiseks on vaja teavet NUTSi 3. tasandi piirkondade territoriaalse koosseisu kohta, mistõttu seda teavet tuleks edastada komisjonile korrapäraselt.
(7) On vaja erapooletuid aluseid piirkondade määratlemiseks, et tagada erapooletus piirkondliku statistika koostamisel ja kasutamisel.
(8) Piirkondliku statistika kasutajad soovivad, et nomenklatuur püsiks muutumatuna. Seetõttu ei tohiks NUTSi liiga tihti muuta. Käesoleva määrusega tagatakse, et eeskirjad püsivad kauem muutumatuna.
(9) Piirkondliku statistika võrreldavus eeldab, et piirkonnad on rahvaarvu poolest võrreldava suurusega. Selleks tuleks NUTSi muudatustega püüda muuta piirkondade liigitus rahvaarvu poolest ühtlasemaks.
(10) Samuti tuleb arvesse võtta tegelikku poliitilist, halduslikku ja institutsioonilist olukorda. Mittehalduslikud üksused peavad kajastama majanduslikke, ühiskondlikke, ajaloolisi, kultuurilisi, geograafilisi või keskkonnaolusid.
(11) Tuleks märkida "rahvaarvu" määratlus, millel liigitus põhineb.
(12) NUTS piirdub liikmesriikide majandusterritooriumiga ega hõlma täielikult territooriumi, mille suhtes kohaldatakse Euroopa Ühenduse asutamislepingut. Seetõttu tuleb selle kasutamist ühenduse otstarbeks hinnata iga juhtumi puhul eraldi. Iga riigi majandusterritoorium, nagu see on määratletud komisjoni otsuses 91/450/EMÜ, [5] hõlmab ka välisterritooriumi, mis koosneb majandusterritooriumi osadest, mida ei saa käsitleda teatavasse piirkonda kuuluvana (õhuruum, territoriaalveed ja mandrilava, sulusalad, eelkõige saatkonnad, konsulaadid ja sõjaväebaasid, ning rahvusvahelistes vetes väljaspool mandrilava asuvad nafta-, maagaasi- jne maardlad, mida töötlevad residendist üksused). NUTS peab võimaldama esitada statistikat ka selle välisterritooriumi kohta.
(13) NUTSi muutmine eeldab põhjalikku konsulteerimist liikmesriikidega.
(14) Kuna liikmesriigid ei saa kavandatavate meetmete eesmärki, nimelt piirkondliku statistika ühtlustamist, piisavalt hästi saavutada ning seda saaks paremini saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Nimetatud artiklis sätestatud proportsionaalsuse põhimõtte kohaselt piirdub käesolev määrus üksnes selle eesmärgi saavutamiseks vajalikuga.
(15) Käesolevas määruses sätestatud NUTS peaks asendama "statistiliste territoriaalüksuste nomenklatuuri (NUTS)", mille Euroopa Ühenduste Statistikaamet on tänaseks koostanud koostöös riikide statistikaasutustega. Seetõttu tuleks kõiki ühenduse õigusnormide sisalduvaid viiteid "statistiliste territoriaalüksuste nomenklatuurile (NUTS)" käsitada viidetena käesolevas määruses sätestatud NUTSile.
(16) Nõukogu 1997. aasta 17. veebruari määrus (EÜ) nr 322/97 ühenduse statistika kohta [6] on käesoleva määruse sätete raamistikuks.
(17) Käesoleva määruse rakendamiseks vajalikud meetmed tuleks vastu võtta kooskõlas nõukogu 1999. aasta 28. juuni otsusega 1999/468/EÜ, millega kehtestatakse komisjonile antud rakendusvolituste kasutamise menetlused. [7]
(18) Nõukogu otsusega 89/382/EMÜ, Euratom [8] asutatud statistikaprogrammi komiteega on konsulteeritud nimetatud otsuse artikli 3 kohaselt,
ON VASTU VÕTNUD KÄESOLEVA MÄÄRUSE:
Artikkel 1
Sisu
1. Käesoleva määruse eesmärk on kehtestada ühine territoriaalüksuste statistiline liigitus, edaspidi "NUTS", et võimaldada ühtlase piirkondliku statistika kogumist, koostamist ja levitamist ühenduses.
2. I lisas sätestatud NUTS asendab "statistiliste territoriaalüksuste nomenklatuuri (NUTS)", mille Euroopa Ühenduste Statistikaamet on koostanud koostöös liikmesriikide statistikaasutustega.
Artikkel 2
Ülesehitus
1. NUTSis jaotatakse liikmesriikide majandusterritoorium, nagu see on määratletud otsuses 91/450/EMÜ, territoriaalüksusteks. Selles antakse igale territoriaalüksusele oma tähis ja nimi.
2. NUTS on hierarhiline. Selles jaotatakse iga liikmesriik NUTSi 1. tasandi territoriaalüksusteks, millest igaüks omakorda NUTSi 2. tasandi territoriaalüksusteks, millest igaüks veel omakorda NUTSi 3. tasandi territoriaalüksusteks.
3. Teatava territoriaalüksuse võib siiski liigitada mitmele NUTSi tasandile.
4. Samal NUTSi tasandil ei või kahte samas liikmesriigis asuvat eri territoriaalüksust tähistada sama nimega. Kui kahel eri liikmesriikides asuval territoriaalüksusel on sama nimi, lisatakse territoriaalüksuste nimedele riigitähis.
5. Igas liikmesriigis võib olla täiendavaid tasandeid, mis on NUTSi 3. tasandi alajaotuseks ja millised määrab kindlaks liikmesriik. Kahe aasta jooksul käesoleva määruse jõustumisest esitab komisjon pärast liikmesriikidega konsulteerimist Euroopa Parlamendile ja nõukogule teatise selle kohta, kas on asjakohane kehtestada üleeuroopalisi eeskirju, mis käsitlevaid üksikasjalikumaid NUTSi tasandeid.
Artikkel 3
Liigitusalused
1. Territoriaalüksuste kindlaksmääramisel on esimeseks aluseks liikmesriikides olemasolevad haldusüksused.
Seejuures tähendab "haldusüksus" geograafilist ala koos haldusasutusega, kes on pädev tegema haldus- või poliitilisi otsuseid kõnealuse ala kohta liikmesriigi õiguslikus ja institutsioonilises raamistikus.
2. Liikmesriigi haldusüksuste rühmad liigitatakse NUTSi tasandite järgi rühma keskmise rahvaarvu põhjal, kasutades järgmisi piirmäärasid:
Tasand | Alammäär | Ülemmäär |
NUTS 1 | 3 miljonit | 7 miljonit |
NUTS 2 | 800000 | 3 miljonit |
NUTS 3 | 150000 | 800000 |
Kui kogu liikmesriigi rahvaarv jääb NUTSi teatava tasandi alammäärast allapoole, on kogu liikmesriik NUTSi kohane selle tasandi territoriaalüksus.
3. Käesoleva määruse kohaldamisel koosneb territoriaalüksuse rahvaarv nendest isikutest, kelle alaline elukoht on kõnealusel territooriumil.
4. Olemasolevad haldusüksused, mida NUTSis kasutatakse, on sätestatud II lisas. II lisa muudatused võetakse vastu artikli 7 lõikes 2 osutatud regulatiivkomitee menetluse kohaselt.
5. Kui NUTSi teatava tasandi puhul ei ole liikmesriigis lõikes 2 osutatud piirmäärade kohaselt sobiva suurusega haldusüksust, moodustatakse see NUTSi tasand sobiva arvu olemasolevate väiksemate külgnevate haldusüksuste ühendamise teel. Sellisel ühendamisel võetakse arvesse selliseid asjakohaseid tegureid nagu geograafilised, sotsiaal-majanduslikud, ajaloolised, kultuurilised või keskkonnaolud.
Saadud ühendatud üksusi nimetatakse edaspidi "mittehalduslikeks üksusteks". Liikmesriigi mittehalduslike üksuste suurus NUTSi teatava tasandi puhul peab jääma lõikes 2 osutatud rahvaarvu piirmäärade raamesse.
Artikli 7 lõikes 2 osutatud regulatiivkomitee menetluse kohaselt võidakse üksikute mittehalduslike üksuste suhtes siiski teha erandeid nendest piirmääradest eriliste geograafiliste, sotsiaal-majanduslike, ajalooliste, kultuurilise või keskkonnaolude tõttu, eeskätt saarte ja äärepoolseimate alade puhul.
Artikkel 4
NUTSi koostisosad
1. Kuue kuu jooksul käesoleva määruse jõustumisest avaldab komisjon iga NUTSi 3. tasandi territoriaalüksuse koostisosadeks olevad III lisas sätestatud väiksemad haldusüksused, nagu liikmesriigid on neist talle teatanud.
III lisa muudatused võetakse vastu artikli 7 lõikes 2 osutatud regulatiivkomitee menetluse kohaselt.
2. Iga aasta esimese kuue kuu jooksul edastavad liikmesriigid komisjoni nõutavas elektroonilises vormis komisjonile kõik eelmise aasta koostisosade muudatused, mis võivad mõjutada piire NUTSi 3. tasandil.
Artikkel 5
NUTSi muudatused
1. Liikmesriigid teatavad komisjonile:
a) kõikidest haldusüksuste muudatustest, kui need võivad mõjutada I lisas sätestatud NUTSi või II ja III lisa sisu;
b) kõikidest muudest riigi tasandil toimunud muutustest, mis võivad mõjutada NUTSi artiklis 3 sätestatud liigitusaluste kohaselt.
2. Muudatusi NUTSi 3. tasandi piirides, mis tulenevad III lisas sätestatud väiksemate haldusüksuste muudatustest:
a) ei käsitata NUTSi muudatustena, kui nendega kaasnev rahvaarvu ülekanne võrdub kõige rohkem ühe protsendiga asjakohaste NUTSi 3. tasandi territoriaalüksuste rahvaarvust;
b) käsitatakse NUTSi muudatustena käesoleva artikli lõike 3 kohaselt, kui nendega kaasnev rahvaarvu ülekanne võrdub rohkem kui ühe protsendiga asjakohaste NUTSi 3. tasandi territoriaalüksuste rahvaarvust.
3. NUTSi muudatusi, mis on seotud liikmesriigi mittehalduslike üksustega, nagu osutatud artikli 3 lõikes 5, võib teha juhul, kui NUTSi asjakohasel tasandil vähendab muudatus kõikide Euroopa Liidu territoriaalüksuste suuruse standardhälvet rahvaarvu osas.
4. NUTSi muudatused võetakse artiklis 3 sätestatud liigitusaluste põhjal vastu kalendriaasta teisel poolel artikli 7 lõikes 2 osutatud regulatiivkomitee menetluse kohaselt mitte sagedamini kui iga kolme aasta järel. Sellest olenemata võib NUTSi muudatusi liikmesriigi asjakohase haldussüsteemi olulise ümberkujundamise korral võtta vastu sagedamini kui iga kolme aasta järel.
Komisjonile andmete edastamise suhtes jõustuvad esimeses lõigus osutatud komisjoni rakendusmeetmed nende vastuvõtmisele järgneva teise aasta 1. jaanuaril.
5. Kui NUTSi muudetakse, edastab asjaomane liikmesriik komisjonile uueks piirkondlikuks jaotuseks vajalikud aegread juba edastatud andmete asendamiseks. Aegridade loend ja nende pikkus määratakse kindlaks artikli 7 lõikes 2 osutatud regulatiivkomitee menetluse kohaselt, võttes arvesse nende esitamise võimalikkust. Aegread tuleb esitada kahe aasta jooksul NUTSi muutmisest.
Artikkel 6
Haldamine
Komisjon võtab vajalikke meetmeid NUTSi järjekindla haldamise tagamiseks. Nendeks meetmeteks võivad olla eeskätt:
a) NUTSi selgitavate märkuste koostamine ja ajakohastamine;
b) NUTSi rakendamisel liikmesriikide territoriaalüksuste liigituste suhtes esilekerkivate ebakohtade uurimine.
Artikkel 7
Menetluskord
1. Komisjoni abistab otsuse 89/382/EMÜ, Euratom artikliga 1 asutatud statistikaprogrammi komitee, edaspidi "komitee".
2. Kui viidatakse käesolevale lõikele, kohaldatakse otsuse 1999/468/EÜ artikleid 5 ja 7, võttes arvesse selle otsuse artiklis 8 sätestatut.
Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud.
3. Komitee võtab vastu oma töökorra.
Artikkel 8
Aruandlus
Kolme aasta möödumisel käesoleva määruse jõustumisest esitab komisjon Euroopa Parlamendile ja nõukogule aruande selle rakendamise kohta.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. mai 2003

Labels: 10
19